സ്കൂള് തുറക്കല് രക്ഷിതാക്കള് വാക്സിന് സ്വീകരിച്ചശേഷം തിരുവനന്തപുരം സംസ്ഥാനത്ത് സ്കൂള് തുറക്കുക രക്ഷിതാക്കളടക്കമുള്ള കുടുംബാംഗങ്ങള് വാക്സിന് സ്വീകരിച്ചെന്ന് ഉറപ്പാക്കിയശേഷം. നിലവില് 18 വയസ്സിനു മുകളിലുള്ള 79 ശതമാനം പേരും ആദ്യഡോസ് സ്വീകരിച്ചിട്ടുണ്ട്. കുട്ടികളില് രോഗപ്രതിരോധ ശേഷി കൂടുതലാണെന്ന് കണ്ടെത്തി വിദേശങ്ങളില് പ്രൈമറി ക്ലാസ് ആരംഭിച്ചെങ്കിലും കേരളത്തില് വിദ്യാര്ഥികളുള്ള വീടുകളിലെ മുതിര്ന്ന അംഗങ്ങള് വാക്സിന് സ്വീകരിച്ചെന്ന് ഉറപ്പാക്കേണ്ടത് അനിവാര്യമാണെന്നാണ് വിദഗ്ധ അഭിപ്രായം. കോളേജുകള് ഒക്ടോബര് നാലിന് തുറക്കുന്നതിന് പിന്നാലെ 10, പ്ലസ്ടു ക്ലാസുകള് ഷിഫ്റ്റ് അടിസ്ഥാനത്തില് ആരംഭിക്കണമെന്നും വിദഗ്ധര് നിര്ദേശിച്ചിട്ടുണ്ട്. എന്നാല്, വീടുകളിലെ വാക്സിനേഷനാണ് സര്ക്കാര് പ്രഥമ പരിഗണന നല്കുന്നത്. കോളേജുകളില് ബിരുദം, ബിരുദാനന്തര ബിരുദം അവസാനവര്ഷ ക്ലാസ് ആരംഭിക്കുന്നതിനുമുമ്ബ് വിദ്യാര്ഥികള്ക്ക് ഒരു ഡോസ് വാക്സിനെങ്കിലും ഉറപ്പാക്കും. സ്കൂള് വിദ്യാര്ഥികള്ക്ക് വാക്സിന് നല്കാന് ഇതുവരെ കേന്ദ്രസര്ക്കാര് അനുമതിയില്ല. എന്നാല്, വാക്സിന് നല്കാതെ സ്കൂള് തുറക്കാന് കേന്ദ്രം സംസ്ഥാനങ്ങള്ക്ക് അനുമതി നല്കിയിരുന്നു. ഇതര സംസ്ഥാനത്തെ അപേക്ഷിച്ച് വയോജനങ്ങള് കൂടുതലായതിനാല് വീടുകളിലെ എല്ലാവരും വാക്സിനെടുത്തു എന്ന് ഉറപ്പാക്കി മാത്രമേ കേരളത്തില് കുട്ടികളെ സ്കൂളുകളിലെത്തിക്കൂ. വിഷയത്തില് വിദ്യാഭ്യാസ വകുപ്പിലെയും കോവിഡ് വിദഗ്ധസമിതിയിലെയും ഉന്നതരും ദേശീയതലത്തിലെ വിദഗ്ധരുമായി ആശയവിനിമയം തുടരുകയാണ്. വിദഗ്ധരുടെ അഭിപ്രായം സ്വരൂപിച്ച് വിദ്യാഭ്യാസ വകുപ്പ് സര്ക്കാരിന് സമര്പ്പിക്കും. കോവിഡ് വ്യാപന തോത് അറിയാന് ആരോഗ്യ വകുപ്പ് നടത്തുന്ന സിറോ പ്രിവിലന്സ് സര്വേ ഫലവുംകൂടി പരിശോധിക്കും. ആറുമുതല് 15 വയസ്സുവരെയുള്ള കുട്ടികളിലെ ആന്റിബോഡി സാന്നിധ്യം തീരുമാനത്തിന് പ്രധാനമാണ്. സിറോ സര്വേ ഫലം ഈ മാസാവസാനം പ്രസിദ്ധീകരിക്കും.